Larry Mullins

Lawrence Edward Crooke (s. 13. joulukuuta 1966, Knoxville, Tennessee) on Yhdysvaltalainen muusikko, rumpali ja kosketinsoittaja. Hän käyttää samanaikaisesti kahta taiteilijanimeä Larry Mullins, sekä Toby Dammit. 
Larry Mullins/Toby Dammit tunnetaan parhaiten nimellä Larry Mullins tekemästään yhteistyöstä Iggy Popin ja Nick Caven kanssa. Hän soitti Iggy Popin sooloyhtyeessä rumpuja vuosina 1990–1999. Ja vuodesta 2011 hän soitti Iggy Popin johtaman Iggy &amp; The Stooges yhtyeen rumpalina, aina yhtyeen hajoamiseen saakka. 
Mullins on soittanut myös yhtyeissä Swans ja The Residents. Vuonna 2015 hän alkoi esiintyä Nick Caven sooloprojekteissa, ja hän jatkoi Caven kanssa esiintymistä Nick Cave and the Bad Seedsin riveissä, heidän "Skeleton Tree" -albuminsa maailmankiertueella.
Uransa aikana Larry Mullins/Toby Dammit on soittanut vierailevana muusikkona monien artistien levyillä ja kiertueilla: Rufus Wainwright, Mick Harvey, Jesse Malin, Frank Black, Lydia Lunch, Gemma Ray, Turbonegro, James Williamson, Anna Calvi.
Ura.
Lawrence Edward Crooke aloitti uransa käyttämällä taiteilijanimeä Larry Mullins. Hän alkoi soittaa jo 11-vuotiaana lyömäsoittimia koulun orkesterissa. Hän kehittyi nopeasti ja johti pian 30-henkistä rumpusektiota. Hän piti yllä kurinalaista harjoittelua ja opiskeli klassista lyömäsoitin musiikkia, mukaan lukien Bartókia ja Varèsea. ”Kun soitin Bachia patarummuilla, ovet avautuivat,” Mullins sanoi. 14-vuotiaana hän oli jo soittanut ensimmäisen keikkansa ammattilaisena paikallisen bändin kanssa Knoxvillelaisessa baarissa. Vuonna 1990 hän levytti ensimmäistä kertaa nimellä Larry Mullins, The Ringling Sisters yhtyeen albumilla, jonka tuotti Lou Adler. 
Iggy Popin yhtye.
Nuori 19-vuotias Larry Mullins ajoi autolla yhdeksän tuntia Tennesseestä nähdäkseen Iggy Popin keikan Memphisissä. Keikan aikana Iggy huusi vihaisena jatkuvasti rumpalilleen, joka oli hänen mukaan täysin hukassa. Kaksi viikkoa aiemmin sama oli tapahtunut televisiossa – silloin eri rumpalille. Edellinen oli saanut potkut, uusi ei toiminut, ja Mullins tajusi, että Iggy Popilta puuttui hyvä rumpali. Tuohon aikaan internetiä ei ollut, joten Mullins ajoi kiertueen perässä Ohioon ja antoi Popin roudarille kirjeen, missä hän pyysi mahdollisuutta päästä koesoittoon. Palattuaan takaisin kotiin Mullins kirjoitti kirjeitä myös muille artisteille ja lopulta muutti Los Angelesiin. Siellä hän tapasi kitaristi Whitey Kirstin, joka oli menossa koesoittoon Iggy Popille. Hän pyysi Kirstiä kertomaan Popille, että rumpali Larry Mullins etsii yhä bändiä. Seuraavana päivänä Mullinsin vastaajassa odotti viesti itse Iggy Popilta. Koesoitto järjestettiin, ja Pop tarjosi paikkaa bändissä – Tästä alkoi yhdeksän vuoden ja 800 keikan yhteinen matka, joka vei Mullinsin ympäri maailman. Soittaessaan Iggy Popin sooloyhtyeessä Mullins äänitti kolme studioalbumia, "American Caesar", "Naughty Little Doggie" ja "Avenue B." Hän soitti rumpuja myös Iggy Popin legendaarisessa live-konsertissa, alkuperäisessä Pariisin Olympiassa vuonna 1991. Konserrti julkaistiin DVD:nä nimellä "Kiss My Blood".
The Residents ja The Swans.
Yhdeksän vuotta kestäneen Iggy Popin pestin jälkeen Larry Mullins kutsuttiin liittymään The Residents yhtyeeseen. Vuosina 1999–2004, alkaen yhtyeen "Wormwood"-kiertueelta, hän esiintyi The Residentsin kanssa kolmella eri kiertueella ja osallistui yhtyeen albumien tekoon. Hän soitti "Demons Dance Alone" levyllä, sekä "The 12 Days of Brumalia" levyillä. Hänen krediittinsä albumien kansissa oli "assorted noises" (”sekalaista melua”), koska hän soitti levyillä useita instrumentteja.
Larry Mullins liittyi myös newyorkilaiseen Swans- yhtyeeseen vuonna 1995. Hän jatkoi työskentelyä yhtyeen laulajan Michael Giran kanssa myös sen jälkeen, kun Gira oli lopettanut Swansin ja perustanut The Angels of Light -yhtyeen. Larry Mullins soitti rumpalina Angels of Light muusikkokollektiivin albumeilla "New Mother" (1999), "How I Loved You" "(2001), We Were Alive (2002)," sekä "Everything Is Good Here/Please Come Home" "(2003)."
Kaksi taiteilijanimeä.
Ranskalainen tuottaja, Bertrand Burgalat etsi erilaisia "hahmoja", joille hän voisi tuottaa ja julkaista levyjä, oman levy-yhtiönsä kautta. Hän oli rekisteröinyt tavaramerkiksi joukon erikoisia nimiä – mukaan lukien "Toby Dammit" -nimen. Toby Dammit nimi on peräisin Edgar Allan Poen tarinasta, hänen vuonna 1841 julkaistussa novellissaan “Never Bet the Devil Your Head”. Elokuvaohjaaja Federico Fellini oli tehnyt hahmon tunnetuksi sovittamalla tarinan osaksi vuoden 1968 ranskalaista lyhytelokuvatrilogiaa “Histoire Extraordinaire”.
Bertrand Burgalat lupasi antaa Larry Mullinsille levytyssopimuksen ja mahdollisuuden tehdä sooloalbumin sillä ehdolla, että artistin nimeksi kirjoitetaan levyn kanteen "Toby Dammit". Mullins suostui ja teki Bertrand Burgalatin tuottaman psykedeelisen "Top Dollar" sooloalbumin Toby Dammitin nimellä vuonna 2001. Hän soitti levyllä rumpuja, lyömäsoittimia ja outoja efektejä. Sen jälkeen hän alkoi säännöllisesti esiintymään kahdella taiteilijanimellä, joskus jopa saman projektin sisällä.
Thomas Wydler &amp; Toby Dammit.
Vuonna 2000 Lary Mullins/Toby Dammit perusti Hampurissa oman levy-yhtiön nimeltä Hit Thing Records, joka erikoistui julkaisemaan harvinaisia äänitteitä artisteilta, kuten Yello, Die Haut ja Nick Cave. Levy-yhtiö on julkaissut myös Larry Mullinsin nimellä julkaistun sooloalbumin "Camissonia (2024)" 
Vuonna 2002, Mullins teki yhteistyöprojektin Nick Cave and The Bad Seeds-yhtyeen pitkäaikaisen rumpalin Thomas Wydlerin kanssa Mullins saapui Berliiniin melko tyhjin käsin ja oli hämmentyneenä siitä, mitä hän voisi tuoda Wydlerin aloittamaan projektiin, sillä rumpali Thomas Wydler oli jo soittanut studiossa suurimman osan rummuista. Varustautuneena harvinaisella Buchla-syntetisaattorilla, laulumikrofonilla ja nauha-efekteillä, Mullins pyysi Wydleriä antamaan mahdollisuuden tutkia outoja kokeellisia ääniä. Näin syntyi Thomas Wydler &amp; Toby Dammit nimellä julkaistu kokeellinen albumi "Morphosa Harmonia," joka julkaistiin vuonna 2004. 
The Stoogesin viimeinen rumpali.
Vuonna 2011, Iggy Pop otti Mullinsiin uudelleen yhteyttä. Iggy &amp; The Stoogesin rumpali Scott Asheton oli saanut kesäkuussa 2011, vakavan sairaskohtauksen, johon hän oli vähällä kuolla. Kiertueelle tarvittiin tuuraajaa. Tällä kertaa Mullins käytti esiintyessään nimeä Toby Dammit, ja soitti Stoogesin sovitut Englannin keikat. 
Scott Asheton ei koskaan täysin toipunut sairaskohtauksestaan ja Toby Dammit tuurasi häntä myös treeneissä ja studiossa. 30. huhtikuuta 2013 julkaistiin Stooges-levy "Ready to Die", jolla soittivat molemmat rumpalit. Sekä Toby Dammit, että Scott Asheton ovat merkitty levyn kanteen rumpaliksi. Albumin äänitysten jälkeen Mullins kutsuttiin Stoogesin kiertueelle, kun tuli ilmi, ettei Scott Asheton pystynyt lähtemään terveysongelmien vuoksi "Ready To Die" albumin keikoille. Scott Asheton kuoli 15. maaliskuuta 2014. Mullins soitti The Stoogesin viimeisellä kiertueella ympäri maailmaa. Näin ollen hänestä tuli Iggy &amp; The Stoogesin viimeinen rumpali, yhtyeen hajotessa lopullisesti kiertueen jälkeen. 
Nick Cave and The Bad Seeds.
Vuonna 2015 Mullins alkoi esiintyä Nick Cave and the Bad Seeds -yhtyeen kanssa kosketinsoittajana, ja jatkoi esiintymistä heidän kanssaan, yhtyeen "Skeleton Tree" -albumin maailmankiertueella. Kiertueesta tehtiin myös dokumenttielokuva "Distant Sky: Live in Copenhagen".
Lokakuussa 2018, hän vaihtoi koskettimista rumpuihin. Mullins toimi rumpalina Nick Cave and the Bad Seedsin "Ghosteen"-albumin Euroopan-kiertueella vuonna 2022, sekä yhtyeen Wild God -kiertueella, vuosina 2024–25, ja hän liittyi Nick Caven ja Warren Ellisin seuraan heidän "Carnage" - albumin kiertueelle vuonna 2022. 
Elokuvat ja TV-sarjat.
Mullins työskenteli näyttelijänä vuonna 2017, saksalaisessa TV-sarjassa "Babylon Berlin," missä hän esitti muusikko Willy Schuricken roolin. Hän oli myös mukana säveltämässä sarjan musiikkia.
Hän esiintyi Iggy Popin kanssa myös useilla elokuvien ja TV sarjojen soundtrack-levyillä, esimerkiksi ', "Fast Track to Nowhere", ', "Coffee and Cigarettes", "Space Goofs" elokuvien soundtrackeilla. Hänen rummutusta ja koskettimien soittoa kuullaan kauttaaltaan myös Johnny Depp elokuvan "The Brave" musiikissa, jonka sävelsi Iggy Pop.
Mullins on työskennellyt urallaan monissa elokuvissa, joko säveltäjänä tai muusikkona. Näitä elokuvia ovat esimerkiksi: "School of Rock", "Premium Rush", "End of Watch", "Capitalism: A Love Story", "Apple Jack", "Monsieur N.", "Scott Walker: 30 Century Man", "Eierdiebe", "Dead Dogs Lie" ja "Dead Man Down".